SET ปิดเช้าพุ่ง 16 จุด รับแรงซื้อหุ้นบลูชิพ ตัวเลขเศรษฐกิจจีน-สหรัฐฯสดใส
SET ปิดเช้าพุ่ง 16 จุด รับแรงซื้อหุ้นบลูชิพ ตัวเลขเศรษฐกิจจีน-สหรัฐฯสดใส โดยดัชนีช่วงเช้าปิดที่ระดับ 1,365.55 จุด เพิ่มขึ้น 16.11 จุด หรือ 1.19% มูลค่าการซื้อขาย 4.26 หมื่นล้านบาท
2 ก.ค. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,365.55 จุด เพิ่มขึ้น 16.11 จุด หรือ 1.19% มูลค่าการซื้อขาย 4.26 หมื่นล้านบาท
10 หุ้นดันดัชนีเช้านี้

ด้าน นายพิชัย เลิศสุพงศ์กิจ ผู้ช่วยกรรมการผู้จัดการฝ่ายการตลาด บล.ธนชาต เปิดเผยว่า ตลาดหุ้นไทยเช้านี้ปรับตัวขึ้นตามตลาดหุ้นในภูมิภาคเอเชียที่ต่างเคลื่อนไหวในแดนบวกกัน โดยเฉพาะตลาดหุ้นจีนที่ขึ้นนำบวกได้กว่า 1% ตอบรับปัจจัยบวกทั้งเรื่องตัวเลขเศรษฐกิจของจีน และสหรัฐฯที่ออกมาดี ยืนยันการฟื้นตัวเศรษฐกิจ ทั้งตัวเลขภาคการผลิตของจีน และตัวเลขการจ้างงานภาคเอกชนของสหรัฐฯ อีกทั้งยังมีความคืบหน้าในวัคซีนต้านไวรัสโควิด-19 ด้วย โดยไฟเซอร์ อิงค์ ซึ่งเป็นบริษัทยาใหญ่ที่สุดของสหรัฐ เปิดเผยว่า ผลการทดลองใช้วัคซีนต้านไวรัสโควิด-19 ในมนุษย์ได้ผลเป็นที่น่าพอใจ ส่งผลให้หุ้นในกลุ่มโรงแรม และกลุ่มการท่องเที่ยวขานรับดี
อย่างไรก็ดี ตลาดฯยังเป็นลักษณะของการเลือกเล่นหุ้นเป็นรายตัว โดยวันนี้มีหุ้นใหม่ บมจ.ศรีตรังโกลฟส์ (ประเทศไทย) หรือ STGT ที่มีวอลุ่มเทรดเกือบ 30% ของวอลุ่มเทรดโดยรวม และหุ้นในกลุ่มพลังงาน และกลุ่มปิโตรเคมี ก็ปรับตัวดีขึ้นด้วย ทำให้ตลาดบ้านเราสามารถปรับตัวขึ้นมาบวกได้กว่า 1% พร้อมกันนี้ได้ให้รอติดตามการทยอยประกาศผลประกอบการของบริษัทจดทะเบียนงวดไตรมาส 2/63 ที่กลุ่มแบงก์จะประกาศออกมาก่อน และติดตามผลทดสอบภาวะวิกฤติ (Stress Test) ของธนาคารพาณิชย์ที่จะส่งให้แบงก์ชาติในสิ้นเดือน ก.ค.
สำหรับแนวโน้มการลงทุนในช่วงบ่ายนี้ นายพิชัย กล่าวว่า ตลาดฯมีทิศทางที่ดูดี ในทางเทคนิคแสดงสัญญาณบวกหลังจากที่ดัชนีฯสามารถยืนเหนือ 1,350 จุดขึ้นไปได้ และหากสามารถทะลุ 1,365 จุดขึ้นไปได้ ภาพระยะสั้นก็จะเป็นขาขึ้น พร้อมให้แนวรับ 1,350 จุด ส่วนแนวต้าน 1,365-1,380 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
STGT   มูลค่าการซื้อขาย 11,634.95 ล้านบาท  ปิดที่  57.50 บาท  เพิ่มขึ้น 23.50 บาท
STA    มูลค่าการซื้อขาย  3,456.72 ล้านบาท  ปิดที่  28.25 บาท  ลดลง   1.00 บาท
SCC    มูลค่าการซื้อขาย  1,698.31 ล้านบาท  ปิดที่ 384.00 บาท  เพิ่มขึ้น 12.00 บาท
PTT    มูลค่าการซื้อขาย  1,544.59 ล้านบาท  ปิดที่  39.25 บาท  เพิ่มขึ้น  0.75 บาท
MINT   มูลค่าการซื้อขาย    979.04 ล้านบาท  ปิดที่  21.00 บาท  เพิ่มขึ้น  0.90 บาท